Oficialusis leidinys L 272 , 25/10/2000 p. 0027 - 0028



Priedas Devintajame šalių susitikime priimtas Monrealio protokolo pakeitimas 1 straipsnis Pakeitimas A. 4 straipsnio 1 quater dalis Po Protokolo 4 straipsnio 1 ter dalies įrašoma tokia dalis: "1 quarter. Per vienerius metus nuo šios dalies įsigaliojimo dienos kiekviena Šalis uždraudžia importuoti E priede išvardytas kontroliuojamas medžiagas iš bet kurios valstybės, nesančios šio Protokolo Šalimi." B. 4 straipsnio 2 quarter dalis Po Protokolo 4 straipsnio 2 ter dalies įrašoma tokia dalis: "2 quarter. Per vienerius metus nuo šios dalies įsigaliojimo dienos kiekviena Šalis uždraudžia eksportuoti E priede išvardytas kontroliuojamas medžiagas į bet kurią valstybę, nesančią šio Protokolo Šalimi." C. 4 straipsnio 5, 6 ir 7 dalys Protokolo 4 straipsnio 5, 6 ir 7 dalyse žodžiai: "ir C priedo II grupėje" keičiami žodžiais: "C priedo II grupėje ir E priede" . D. 4 straipsnio 8 dalis Protokolo 4 straipsnio 8 dalyje žodžiai: "2G straipsnį" keičiami žodžiais: "2G ir 2H straipsnius" . E. 4A straipsnis: Prekybos su Šalims kontrolė Į Protokolą įrašomas toks 4A straipsnis: "1. Jei po jai nustatytos kontroliuojamos medžiagos gamybos nutraukimo dienos nepaisant visų taikytų įmanomų priemonių Šalis negali įvykdyti Protokole numatyto įsipareigojimo nutraukti minėtos medžiagos gamybą vidaus reikmėms, išskyrus reikmes, kurios Šalių susitarimu laikomos svarbiausiomis, ji uždraudžia eksportuoti naudotą, utilizuotą ir regeneruotą šios medžiagos kiekį, išskyrus tą, kuris skirtas sunaikinti. 2. Šio straipsnio 1 dalis taikoma nepažeidžiant Konvencijos 11 straipsnio veikimo ir Protokolo 8 straipsnyje numatytos reikalavimų nesilaikymo tvarkos." F. 4B straipsnis: Licencijavimas Į Protokolą įrašomas toks 4B straipsnis: "6. Iki 2000 m. sausio 1 d. arba per tris mėnesius nuo šio straipsnio įsigaliojimo dienos toje valstybėje, atsižvelgiant į tai, kuri iš šių datų yra vėlesnė, kiekviena Šalis sukuria ir įgyvendina A, B, C ir E prieduose išvardytų naujų, naudotų, utilizuotų ir regeneruotų kontroliuojamų medžiagų importo ir eksporto licencijavimo sistemą. 7. Nepaisant šio straipsnio 1 dalies, bet kuri pagal 5 straipsnio 1 dalį veikianti Šalis, kuri nusprendžia, kad ji negali sukurti ir įgyvendinti C ir E prieduose išvardytų kontroliuojamų medžiagų importo ir eksporto licencijavimo sistemos, gali atidėti šių priemonių taikymą atitinkamai iki 2005 m. sausio 1 d. ir 2002 m. sausio 1 d. 8. Per tris mėnesius nuo savo licencijavimo sistemos įdiegimo, kiekviena Šalis praneša sekretoriatui apie tokios sistemos sukūrimą ir veikimą. 9. Sekretoriatas reguliariai rengia ir visoms Šalims išplatina Šalių, kurios jai pranešė apie savo licencijavimo sistemas, sąrašą ir šią informaciją perduoda Įgyvendinimo komitetui, kad pastarasis ją apsvarstytų ir Šalims parengtų atitinkamas rekomendacijas." 2 straipsnis Ryšys su 1992 m. pataisa Nė viena valstybė ar ekonominės integracijos regioninė organizacija negali deponuoti ratifikavimo, priėmimo, patvirtinimo arba prisijungimo prie šio pakeitimo dokumentų, jeigu anksčiau arba tuo pačiu metu nedeponavo tokio dokumento dėl pataisos, patvirtintos 1992 m. lapkričio 25 d. Kopenhagoje įvykusiame ketvirtajame Šalių susitikime. 3 straipsnis Įsigaliojimas 1. Šis pakeitimas įsigalioja nuo 1999 m. sausio 1 d. ir tik tada, kai valstybės arba ekonominės integracijos regioninės organizacijos, kurios yra Monrealio protokolo dėl ozono sluoksnį ardančių medžiagų Šalys, deponuoja ne mažiau kaip 20 pakeitimo ratifikavimo, priėmimo arba patvirtinimo dokumentų. Jei iki šios datos nurodyta sąlyga nebus įvykdyta, pakeitimas įsigalioja devyniasdešimtąją dieną nuo tos dienos, kai ji įvykdoma. 2. Taikant 1 dalies nuostatas, visi minėti dokumentai, kuriuos deponuoja ekonominės integracijos regioninė organizacija, nelaikomi papildomais valstybių, kurios yra šios organizacijos narės, deponuotų dokumentų atžvilgiu. 3. Įsigaliojus šiam pakeitimui, kaip nurodyta 1 dalyje, kitoms Protokolo Šalims jis įsigalioja devyniasdešimtąją dieną nuo tos dienos, kai deponuojami jų ratifikavimo, priėmimo ar patvirtinimo dokumentai. --------------------------------------------------